钦定古今图书集成/明伦汇编/氏族典/第496卷 > 《郑氏义门诗序》元·黄溍
## 钦定古今图书集成/明伦汇编/氏族典/第496卷 > 《郑氏义门诗序》元·黄溍

浦阳郑氏，聚族而居者八世。有司为请于中书而旌
表之，号曰“义门。”且复其家力役之征，俾无有所与。今
集贤直学士揭公实为之记。一时文人往往赋诗以
美之，谓予与郑氏居同郡，知郑氏者莫若予，因属予
以序。予家距郑氏不两舍而近，纳交郑氏，父兄子弟
间，岁行已再周，其知之固深矣。集贤公之所称述，岂
有愧辞乎？抑予闻之：“古有合族之道，非士庶人所得
行，而亲亲之仁，无贵贱一也。合族莫重于立宗，立宗
之法，或五世而迁，或百世而不迁。五世而迁，圣人不
以为失于薄；百世而不迁，圣人不以为过于厚。迁以
辨其异，不迁以统其同，二者盖并行而不相悖也。”若
夫数百千指聚居而食，虽古公侯之家皆所无有，而
后世士庶人之家乃或有之，可不谓难矣哉！是宜史
不绝书，而上之人所宜褒嘉之者遂著于令。逮至我
朝，史臣序《礼典》为目三十有二，而旌表居其一。然则
凡可以劝亲亲者，又圣人之所不废也。兹非所谓“礼
以义起”者邪？郑氏于古人合族之道，夫亦有取其义
云尔。褒嘉所及，有司既奉著令从事，而未克上其状
于太史氏。予辄弗辞，而次第其诗，本诸作者之意，系
于末简。庸俟夫陈《诗》以观民风者焉。

北周庾信《郑常碑》：“周宣中兴，然后树贤建戚；郑武有
国，然后保姓受氏。荆衡之赋千乘，莫敢加兵；虢郐之
封十城，翻为献邑。况复郊门致骑，先迎内史之宾；南
宫旦朝，独识尚书之履。”

《郑伟墓铭》“周宣母弟，就封于郑。河洛之地，即有民人。
虢郐之君，非无都邑。其后蛇斗于门，鼋尝于鼎。韩侵
负黍，晋灭阳城。其祀忽诸，以国为氏。”

《郑国夫人郑氏墓铭》“七子赋诗，足光宾客；三卿从政，
实静诸侯。骖乘则晋后停舆，来朝则汉君识履。”〈又〉置
骑宾来，当官教府。居德圃田，开黉学聚

《汉书郑元传》：“孔融告高密县立郑公乡教。”

《唐书郑注传》：注本姓鱼，冒为郑，故当时号“鱼郑。”

凌迪知《万姓统谱》。